Staatsbeheerde Denel in penarie
In ‘n mediaverklaring sê die vakbond Solidariteit: “Nadat ons met die bestuur van die staatsbeheerde Denel vergader het, het ons met skok en kommer verneem oor die moontlike nie-betaling van Desember-salarisse aan werkers. Na ons mening is hierdie maar net nóg ŉ sprekende voorbeeld van ŉ staatsbeheerde entiteit wat weens wanbestuur groot verliese ly, terwyl sy werksmag – en trouens die hele SA – daarvoor moet boet.
“Denel benodig nog sowat R130 miljoen net om sy salarisuitbetalings vir Desember te kan maak, dit bo en behalwe die enorme bedrae skuld wat ook deur sy krediteure geëis word. Die maatskappy het by die Tesourie aansoek gedoen om ŉ waarborg van sowat R850 miljoen ten einde hom in staat te stel om ŉ lening aan te gaan om verligting te bring. Behalwe vir die werkers wat swaar getref word, sal die belastingbetaler moontlik ook verder moet opdok vir die wanbestuur, soos wat die geval by talle ander staatsentiteite is.
“Solidariteit het ŉ geskil met die maatskappy verklaar nadat dit bekend geword het dat Denel die geld, wat deel van werknemers se kostepakette uitmaak en wat hy namens sy werkers eenkant behoort te hou om sodoende 13de tjeks uit te betaal, verkwis het. Nie net is werknemers by Denel moontlik sonder ŉ salaris vir die maand nie, maar die maatskappy het boonop die geld wat die werkers self betaal om ŉ 13de tjek te ontvang, ook opgebruik sonder dat die nodige toestemming bekom is.
“Solidariteit is in volgehoue gesprek namens sy lede met Denel en sal nie huiwer om die nodige te doen indien die kontraktuele verpligtinge met werknemers nagekom is nie.”
Solidariteit het vroeër vanjaar ŉ verslag oor die kommerwekkende stand van staatsbeheerde entiteite bekendgestel – klik hier om dit te lees.
Gelees 54 keer
Laaste verandering op Maandag, 08 Januarie 2018 10:18
Staatsamptenare in besigheid
Terreur gooi skadu oor Britse verkiesing